b'\n_START_ARTICLE_\nDennis Storh\xc3\xb8i\n_START_SECTION_\nTeater\n_START_PARAGRAPH_\nStorh\xc3\xb8i er utdannet p\xc3\xa5 Statens Teaterh\xc3\xb8gskole i 1985. Han gikk ogs\xc3\xa5 et \xc3\xa5r p\xc3\xa5 L\xc3\xa6rerh\xc3\xb8gskolen i Halden i 1981._NEWLINE_Han debuterte p\xc3\xa5 scenen i 1985 i stykket Fruen fra havet p\xc3\xa5 Den Nationale Scene. Han var i perioden 1986-89 tilknyttet Rogaland Teater, hvor han spilte i stykker som Hvem er Ernest? (av Oscar Wilde), Br\xc3\xb8drene Karamasov (av Fjodor Dostojevskij) og Shakespeare-stykkene En midtsommernattsdr\xc3\xb8m og Romeo og Julie. Fra 1989 til 1991 opererte han som frilans._NEWLINE_Storh\xc3\xb8i var fast ansatt ved Oslo Nye Teater fra 1991 til 2009. Han har hatt store roller og hovedroller i stykker som bl.a Dracula, 40, Chicago, My Fair Lady, Hvem er redd for Virginia Woolf, La Cage Aux Folles og En handelsreisendes d\xc3\xb8d. I forbindelse med Ibsen\xc3\xa5ret 2006 medvirket han i Peer Gynt-forestillingen Verdensborger av gemytt som ble fremf\xc3\xb8rt p\xc3\xa5 engelsk og spilt i flere land. Han har ogs\xc3\xa5 spilt i flere store sommershow/cabareter som: \xc2\xabJass\xc3\xa5 Gett\xc2\xbb , \xc2\xabLet\'s Twist Again\xc2\xbb (ABC) og \xc2\xabSkyfri Himmel\xc2\xbb (Parkteateret Moss). Han var ogs\xc3\xa5 en av innlederne under den store hundre\xc3\xa5rsmarkeringen fra Drammen Teater, med kongefamilien i salen._NEWLINE_Han var i 2007 aktuell som hovedrolleinnehaver i det kjente stykket Spellemann p\xc3\xa5 taket p\xc3\xa5 Oslo Nye Teater. I 2008 spilte han for f\xc3\xb8rste tittelrollen i Peer Gynt-stemnet._NEWLINE_I 2009 og 2010 turnerte han med POS Theatre Company og forestillingen "Drapene i Aalst" sammen med Aksel Hennie og Ane Dahl Torp.\n_START_SECTION_\nFilm og TV\n_START_PARAGRAPH_\nStorh\xc3\xb8i debuterte p\xc3\xa5 film i 1988 i barnefilmen Kamilla og tyven, samt oppf\xc3\xb8lgeren \xc3\xa5ret etter. Han ble for alvor lagt merke til etter disse filmene. Andre filmer er Over stork og stein (1994) og The 13th Warrior (1999). Han TV-debuterte i 1991 i dramaserien Fedrelandet. Han har siden 1993 v\xc3\xa6rt med p\xc3\xa5 \xc3\xa5 dubbe et 20-talls tegnefilmer til norsk. Siden 2004 har han v\xc3\xa6rt \xc3\xa5 se i rollen som Erik i TV-serien Seks som oss og i NRK dramaserien St\xc3\xb8rst av alt i 2007. Han hadde dessuten en rolle i barnefilmen Yohan, som hadde premiere h\xc3\xb8sten 2009. Han var ogs\xc3\xa5 med i Kampen om tungtvannet i 2015.'